## Les Arts celebrarà la seua XVII Jornada de Portes Obertes amb tallers educatius, recitals lírics i un concert simfònic

*** El públic podrà recórrer de manera gratuïta els espais de l’edifici des de les 11:00 fins a les 19:00 hores del diumenge, 15 de setembre
* Els interessats poden adquirir ja les entrades tant per als tallers, com per als recitals del Centre de Perfeccionament i el concert de l’OCV**

El Palau de les Arts celebrarà el diumenge, 15 de setembre, la seua XVII Jornada de Portes Obertes amb una àmplia proposta d’activitats, que inclouen tallers educatius, recitals lírics, un concert simfònic i visites gratuïtes per les diferents sales i espais de l’edifici.

Les Arts estarà obert eixe dia des de les 11:00 fins a les 18:00 hores, quan accediran els últims grups de visitants per a recórrer lliurement els diferents espais, com la Sala Principal, l’Auditori o l’Espai Los Toros fins a les 19:00 hores.

En la seua visita, el públic podrà conéixer mitjançant projeccions audiovisuals les diferents propostes que acullen les diferents sales de Les Arts, així com els principals protagonistes de la Temporada 2024-2025.

Després de l’èxit d’any passat, Les Arts oferirà també en esta edició activitats especialment pensades perquè el públic familiar i els espectadors més jóvens puguen viure la seua pròpia experiència en el teatre.

D’una banda, tant el Vestíbul de la Sala Principal com l’escenari de l’Aula Magistral tindrà sengles pianos a la disposició de tot aquell que vullga viure el seu moment artístic en l’edifici de Calatrava, mentres que l’Espai Los Toros, situat en la dotzena planta, acollirà dos tallers didàctics.

Personal de l’equip tècnic de Les Arts i del departament d’educació impartiran sengles sessions de VestuArts (11:00 i 16:00 hores) i de CaracterizaT (12:30 i 17:30 hores), en els quals els més xicotets, i també els adults que els acompanyen, podran conéixer el procés de creació dels personatges d’una òpera mitjançant el vestuari i tots els elements possibles de caracterització.

Les Arts informa, a més, que hi haurà servici de restauració en diferents punts de l’itinerari, en els quals es podrà adquirir aigua, refrescos i refrigeris durant tota la jornada.

**Programa musical**

La programació musical de la Jornada de Portes Obertes arrancarà en el Teatre Martín i Soler, que allotjarà dos sessions, a les 12:00 i a les 17:00 hores, d’un recital amb el qual la nova promoció de cantants i pianistes del Centre de Perfeccionament es presentarà davant el públic valencià, amb un repertori integrat per peces d’òpera i cançons líriques.

Per la seua part, l’Orquestra de la Comunitat Valenciana serà l’encarregada de clausurar la jornada amb un concert simfònic que posarà fi a la seua gira del mes de setembre, en la qual visitarà juntament amb el seu titular, James Gaffigan, diferents municipis de la Comunitat Valenciana.

Per al seu primer concert de la temporada en Les Arts, el mestre estatunidenc proposa un atractiu programa, amb tres obres amb les quals gaudir de l’excel·lent so de l’OCV: l’*Obertura Leonore núm. 3*, de Beethoven, la *Tercera Simfonia* de Brahms i *Capriccio espagnol*, de Rimski-Kórsakov.

**Entrades**

Els interessats poden adquirir les seues entrades a partir d’esta mateixa setmana a través de la pàgina web del teatre. Les localitats són gratuïtes, únicament han d’abonar-se els gastos de gestió corresponents: un euro per als tallers didàctics, dos euros per als recitals del Centre de Perfeccionament i tres euros per al concert de l’OCV en l’Auditori.

Fecha: 27/07/2024